ગુજરાતી સમાચાર: ગૌતમ અદાણી મુંબઈ એરપોર્ટમાં હિસ્સો ખરીદવા માટે તૈયાર | Gautam Adani Planning To Buy Stake In Mumbai Airport - Corporates | I Am Gujarat
Gujarati News Corporates ગૌતમ અદાણી મુંબઈ એરપોર્ટમાં હિસ્સો ખરીદવા માટે તૈયાર
ગૌતમ અદાણી મુંબઈ એરપોર્ટમાં હિસ્સો ખરીદવા માટે તૈયાર
Updated: Feb 22, 2019 12:24 pm IST
અરિજિત બર્મન/મિહિર મિશ્રા, મુંબઈ: અદાણી જૂથે મુંબઈ એરપોર્ટમાં દક્ષિણ આફ્રિકાની બે કંપનીનો 23.5 ટકા હિસ્સો ખરીદવા ઔપચારિક ઓફર કરી છે. આ સાથે ગુજરાતના ઔદ્યોગિક જૂથ અને GVK ગ્રૂપ વચ્ચે 'કોર્પોરેટ વોર'નો તખતો તૈયાર થઈ રહ્યો છે. GVK પણ મુંબઈ એરપોર્ટમાં હિસ્સો વધારવા સક્રિય છે. સૂત્રોના જણાવ્યા અનુસાર અદાણી જૂથે GVKના સંયુક્ત સાહસ ભાગીદારો એરપોર્ટ્સ કંપની સાઉથ આફ્રિકા (ACSA) અને બિડવેસ્ટનો હિસ્સો ₹9,500 કરોડના વેલ્યુએશને ખરીદવાની ઓફર કરી છે.
સાઉથ આફ્રિકાના કોન્સોર્ટિયમે 'પ્રથમ ઇનકારના હક'ની જોગવાઈનો ઉપયોગ કર્યો છે. તેને લીધે GVK ગ્રૂપને હિસ્સાની ખરીદી માટે ઝડપથી ભંડોળ એકત્ર કરવાની ફરજ પડી છે. જેથી દેશના બીજા સૌથી બિઝી એરપોર્ટને ટેકઓવર કરવાના અદાણી જૂથના પ્રયાસને નિષ્ફળ બનાવી શકાય.
કરાર મુજબ 'પ્રથમ ઇનકારના હક'ની જોગવાઈનો ઉપયોગ માત્ર એક વખત થઈ શકે છે. GVK પાસે હિસ્સો ખરીદવા ચાલુ મહિનાના અંત સુધીનો સમય છે. એવું નહીં થાય તો તેણે લાંબી કોર્પોરેટ કે કાનૂની લડાઈ માટે તૈયાર રહેવું પડશે. સાઉથ આફ્રિકાની કંપનીઓ સંયુક્ત સાહસમાંથી બહાર નીકળવા ઉત્સુક છે.
ET પાસેના દસ્તાવેજને આધારે બિડવેસ્ટના હિસ્સાનું મૂલ્ય ₹1,248.75 કરોડ (શેર દીઠ ₹77) છે. આ દરે મુંબઈ ઇન્ટરનેશનલ એરપોર્ટનું મૂલ્ય લગભગ ₹9,500 કરોડ ગણી શકાય, જે પ્રમોટર ગ્રૂપના અંદાજ કરતાં ઓછું છે.
બિડવેસ્ટે GVK અને ACSAને પત્ર લખ્યો છે, જેની કોપી એરપોર્ટ ઓથોરિટી ઓફ ઇન્ડિયાને પણ મોકલાઈ છે. 26 જાન્યુઆરી, 2019ના પત્રમાં બિડવેસ્ટે બંને ભાગીદારોને એક મહિનામાં ઓફર જેટલી રકમ ચૂકવવાની તક આપી છે.
ETએ સૌથી પહેલાં પહેલી ફેબ્રુઆરીએ આ સમાચાર પ્રકાશિત કર્યા હતા. અદાણી જૂથના અધિકારીઓએ આ બાબતે કંઈ કહેવાનો ઇનકાર કર્યો હતો. GVKએ કોન્સોર્ટિયમના બંને ભાગીદાર તરફથી હિસ્સાના વેચાણનો પ્રસ્તાવ મળ્યો હોવાનું જણાવ્યું હતું. RoFR જોગવાઈ GVKને ઓફરને 'મેચ' કરવાની તક આપે છે. એક સૂત્રના જણાવ્યા અનુસાર "GVK ગ્રૂપ ઓફર 'મેચ' કરીને કંપનીનો 23.5 ટકા હિસ્સો ખરીદશે. અમે કંપનીનો હિસ્સો અન્ય કોઈ પાસે નહીં જવા દઈએ."
ઉલ્લેખનીય છે કે, બિડવેસ્ટે ગયા વર્ષે ઇન્વેસ્ટમેન્ટ બેન્ક રોથ્સચાઇલ્ડની નિમણૂક સાથે હિસ્સાના વેચાણની પ્રક્રિયા લોન્ચ કરી હતી. તેની સાથે GVKએ GVK પાવર એન્ડ ઇન્ફ્રાની એરપોર્ટ હોલ્ડિંગ કંપની માટે ભંડોળ એકત્ર કરવાના પ્રયાસ શરૂ કર્યા હતા. સિટી પણ ભાગીદારની શોધ માટે GVK સાથ મળી કામ કરી રહી છે. 2006થી મુંબઈ એરપોર્ટનું સંચાલન કરતા કોન્સોર્ટિયમમાં હોલ્ડિંગ કંપની GVK એરપોર્ટ ડેવલપર્સ લગભગ બહુમતી હિસ્સો ધરાવે છે. તે નવી મુંબઈમાં લગભગ ₹16,000 કરોડના ખર્ચે બીજું એરપોર્ટ પણ બનાવી રહી છે. હોલ્ડિંગ કંપનીનું ઋણ ₹5,000-₹5,500 કરોડ હોવાનો અંદાજ છે.